Τέλος στα ειδικά προνόμια που είχαν δώσει οι προηγούμενες κυβερνήσεις στη μητρική εταιρεία Cosco Pacific Limited για τη διαχείριση του Σταθμού Εμπορευματοκιβωτίων στο λιμάνι του Πειραιά βάζει η Ευρωπαϊκή Επιτροπή, έστω και καθυστερημένα, καλώντας μάλιστα τις εταιρείες να αποδώσουν τα χρήματα που αναλογούν στο δημόσιο.

Η Κομισιόν ζήτησε από την Ελλάδα να ανακτήσει αυτές τις ενισχύσεις, χαρακτηρίζοντάς τες ασυμβίβαστες προς το κοινοτικό δίκαιο.

Ειδικότερα, όπως αναφέρεται σε σχετική ανακοίνωση, η Ευρωπαϊκή Επιτροπή κατέληξε στο συμπέρασμα ότι ορισμένα φορολογικά πλεονεκτήματα που χορηγήθηκαν από την Ελλάδα υπέρ του φορέα εκμετάλλευσης του Σταθμού Εμπορευματοκιβωτίων στο λιμάνι του Πειραιά και στη μητρική εταιρεία Cosco Pacific Limited παρείχαν στους δικαιούχους αθέμιτο πλεονέκτημα έναντι των ανταγωνιστών τους, κατά παράβαση των κανόνων κρατικών ενισχύσεων της ΕΕ.

Τα οφέλη αυτά περιλαμβάνουν φορολογικές απαλλαγές και προτιμησιακή λογιστική μεταχείριση.

Σύμφωνα με την Επιτροπή, οι εταιρείες πρέπει τώρα να εξοφλήσουν τα όσα δόθηκαν από το ελληνικό κράτος, ενώ για να αποφευχθούν περαιτέρω στρεβλώσεις του ανταγωνισμού, οι ελληνικές Αρχές αναμένεται, επίσης, να σταματήσουν τη χορήγηση παρόμοιων πλεονεκτημάτων στο μέλλον.